google/wiki40b huggingface dataset:
Κεντ

Ιστορία

Κατακτήθηκε από τους Γιούτες την διάρκεια του 5ου αιώνα, οι πρώτοι κάτοικοι του Κέντ την μεσαιωνική περίοδο ονομάζονταν Κεντβάρα και είχαν ως πρωτεύουσα την πόλη του Κάντερμπερι. Ο πάπας Γρηγόριος Α’ διόρισε τον Αυγουστίνο (597)  πρώτο αρχιεπίσκοπο του Καντέρμπουρι ο οποίος μετέστρεψε τον παγανιστή βασιλιά Εθελμπέρχτ του Κεντ στον χριστιανισμό. Η Αρχιεπισκοπή του Καντέρμπουρι εξελίχθηκε στην πρώτη Βρετανική επισκοπή και επίκεντρο του χριστιανισμού στην Αγγλία. Η δεύτερη επισκοπή στην Αγγλία ιδρύθυκε στο Ρότσεστερ, που βρίσκεται στο βόρειο τμήμα της κομητείας. Κατά την εποχή της κατάκτησης της Αγγλίας από τον Νορμανδό δούκα Γουλιέλμο τον Κατακτητή, μετά την εισβολή στην Αγγλία το 1066, οι κάτοικοι του Κεντ αντιστάθηκαν σκληρά, με αποτέλεσμα να κατοχυρώσουν ένα καθεστώς ημιαυτονομίας το 1067. Εξού και το παρατσούκλι Invicta, ήτοι "ανίκητοι", που τους αποδόθηκε έκτοτε. 
Κατά τη διάρκεια της μεσαιωνικής και νεότερης σύχρονης περιόδου το Κεντ υπήρξε κέντρο εξεγέρσεων, όπως η επανάσταση του Βατ Τάιλερ (1381), του Τζακ Κέιντ (1450) και του Γουάιατ (1554) κατά της βασίλισσας Μαρίας Α'.
Ο ποταμός Μέντγουεϋ, που διασχίζει το βόρειο τμήμα της κομητείας, άρχισε να χρησιμοποιείται από το Βασιλικό Ναυτικό το 1547. Έως την έλευση της Ελισάβετ Α' στο θρόνο (1558-1603), είχε ήδη κατασκευαστεί ένα μικρό ναυπηγείο στο Τσάτχαμ, ενώ ως το 1618 η περιοχή εμπλουτίστηκε και με αποθηκευτικούς χώρους, προκυμαίες και σπίτια των αξιωματούχων. Κατά τον 17ο αι. καθώς οι εντάσεις μεταξύ της Αγγλίας και των δυνάμεων των Κάτω Χωρών και της Γαλλίας αυξήθηκαν, το Κεντ οχυρώθηκε με σημαντικά αμυντικά έργα. Κατά τη διάρκεια του Δεύτερου Αγγλο-ολλανδικού Πολέμου (1665-1667), η επιτυχής ολλανδική Επιδρομή στο Μέντγουεϋ κατά των ναυπηγείων της περιοχής ανάγκασε τους Άγγλους να κατασκευάσουν οχυρά καθόλο του μήκος της ακτής της κομητείας. Κατά το 18ο αι., οι εντάσεις της Αγγλίας με τη Γαλλία συνεχίστηκαν με αποτέλεσμα την διατήρηση του Μέντγουεϋ ως στρατηγικής σημασίας οχυρού μέχρι την μετακίνηση του κύριου πεδίου των στρατιωτικών επιχείρησεων από τη Βόρεια Θάλασσα στον Ατλαντικό. Τότε το Πόρτσμουθ και το Πλίμουθ αντικατέστησαν το Μέντγουεϋ ως τα μείζονα κέντρα στρατηγικού βάρους της Αγγλίας.
Καθώς η άμυνα και η ενδελεχής προστασία των ακτών του Κεντ είχε υποχωρήσει, κατά τον 19ο αι., στο Κεντ άρχισαν να δραστηριοποιούνται ομάδες λαθρεμπόρων. Κύρια αγαθά που εισήγαν στη Βρετανία παράνομα ήταν αλκοολούχα ποτά, καπνός και αλάτι, ενώ μετέφεραν από το Κεντ στη Γαλλία αγαθά όπως μαλλί προβάτων.
Κατά τη διάρκεια του Δεύτερου Παγκόσμιου Πολέμου, ο ουρανός του Κεντ διετέλεσε πεδίο αεροπορικών επιχειρήσρων, καθώς σημαντικό μέρος της Μάχης της Αγγλίας πολεμήθηκε εκεί. Ως εκ τούτου το Κεντ υπέστη πολλές υλικές ζημιές λόγω των αλλεπάλληλων βομβαρδισμών.

Διοικητική διαίρεση

Το Κεντ χωρίζεται σε 13 δημαρχιακές ενότητες (districts): Σέβενοουκς, Ντάρτφορντ, Γκρέιβσαμ, Τάνμπριτζ Γουέλς, Τόνμπριντζ και Μόλλινγκ, Μέτνγουεϊ, Μέιντστοουν, Άσφορντ, Σουέιλ, Σέπγουεϊ, Πόλη του Κάντερμπερι, Θάνετ και Ντόβερ.
Θεόληπτος Α΄

Βιογραφία

Καταγόταν από την Κρήτη ή την Ήπειρο. Ο πνευματικός του πατέρας Παχώμιος Α΄ τον βοήθησε να γίνει Μητροπολίτης Ιωαννίνων. Μετά τον θάνατο του Παχωμίου, περί τα μέσα του 1513, ο Θεόληπτος πήγε στην Αδριανούπολη, όπου διέμενε ο Σουλτάνος Σελίμ Α΄ και του κατέβαλε χρηματική εισφορά, με την οποία απέκτησε το πατριαρχικό βεράτιο, πριν τη νόμιμη εκλογή του από την Ιερά Σύνοδο.
Οργάνωσε τις Μητροπόλεις Αδριανουπόλεως και Σάμου και ασχολήθηκε ιδιαίτερα με τη βοήθεια των εκκλησιών των παραδουναβίων περιοχών, καθώς και της Ρωσικής Εκκλησίας. Απέστειλε στη Ρωσία τον Μητροπολίτη Ιωαννίνων Γρηγόριο μαζί με μοναχούς της Μονής Παντελεήμονος και τον Μάξιμο το Γραικό, οι οποίοι συνέλεξαν εράνους και μετέφρασαν πολλά βιβλία.
Χρησιμοποιώντας τις προσωπικές του σχέσεις με το Σουλτάνο Σελίμ Α΄, κατόρθωσε να μην περιέλθουν στους Τούρκους τα προσκυνήματα του Παναγίου Τάφου το 1517, μετά την εκδίωξη των Μαμελούκων από τα Ιεροσόλυμα. Το 1520 γλίτωσε τους χριστιανούς της Πόλης από βίαιο εξισλαμισμό που είχε αποφασίσει ο Σελίμ. Την περίοδο εκείνη κατασχέθηκαν όλες οι χριστιανικές λιθόκτιστες εκκλησίες, εκτός της Παμμακαρίστου και του Μουχλίου, και επετράπη στο εξής να χτίζονται εκκλησίες μόνο με ξύλινη οροφή. Τέλος, αντιστάθηκε στην Παπική δράση στην Κρήτη και στη Βλαχία.
Το 1522, μετά το θάνατο του Σελίμ, κατηγορήθηκε για ανήθικο ιδιωτικό βίο. Καθαιρέθηκε και ορίστηκε δίκη εναντίον του από Συνοδικό δικαστήριο, αλλά δεν πρόλαβε να δικαστεί, καθώς πέθανε αιφνίδια. Ετάφη έξω από το ναό της Παμμακαρίστου, κοντά στον τάφο του προκατόχου του, Παχωμίου.
Βαγγέλης Καζάν

Βιογραφία

Σπούδασε θέατρο και υποκριτική στην Δραματική Σχολή του Μιχαηλίδη. Η πρώτη του εμφάνιση στο θέατρο ήταν το 1960 και στον κινηματογράφο το 1953. Συνεργάστηκε πολλές φορές με το Θόδωρο Αγγελόπουλο και έλαβε το βραβείο Α' ανδρικού ρόλου στο Φεστιβάλ Κινηματογράφου της Θεσσαλονίκης το 1975, για το ρόλο του στην ταινία "Θίασος".
Η καριέρα του στο θέατρο, στην τηλεόραση και στον κινηματογράφο διήρκεσε μισό αιώνα περίπου. 
Πέρα από την ηθοποιία, ο Καζάν είχε ασχοληθεί και με τον στίβο, λαμβάνοντας μέρος σε αγώνες δρόμου. Πέθανε από καρκίνο.
Γουόλτερ Λάσαλι

Βιογραφία

Ο Λάσαλι γεννήθηκε στο Βερολίνο και το 1939 μετακόμισε στη Βρετανία. Ήταν στενά συνδεδεμένος με το κίνημα του Ελεύθερου Κινηματογράφου την δεκαετία του 1950 και με το βρετανικό Νέο Κύμα στις αρχές της δεκαετίας του 1960. Η δουλειά του την δεκαετία του 1960 ήταν αρκετά γνωστή χάρη στα έργα του που σκηνοθετήθηκαν από τον Τόνυ Ρίτσαρντσον. Επίσης συνεργάστηκε με τονΜιχάλη Κακογιάννη από το 1956 μέχρι το 1967 και με τον Τζέιμς Άιβορι την δεκαετία του 1970 και του 1980. Τα τελευταία χρόνια της ζωής του κατοικούσε στα Χανιά, εκεί όπου έκανε τα γυρίσματα για την ταινία Αλέξης Ζορμπάς το 1963.
Η αυτοβιογραφία του, Περιπλανώμενος Καμεραμάν, δημοσιεύτηκε το 1987 ενώ περιλαμβανόταν στο βιβλίο του Ντέιβιντ Έλλις Συζητήσεις με Κινηματογραφιστές, που κυκλοφόρησε από τις εκδόσεις Scarecrow Press το 2011. 
Έκανε το ντεμπούτο του ως ηθοποιός στην ταινία του Ρίτσαρντ Λίνκλεϊτερ Πριν τα Μεσάνυχτα (2013), όπου ενσάρκωσε έναν ηλικιωμένο Βρετανό συγγραφέα ο οποίος εγκαταστάθηκε στην Ελλάδα. Ο Λάσαλι πέθανε στις 23 Οκτωβρίου 2017, σε ηλικία 90 ετών.
Πεδινό Καρδίτσας

Γεωγραφία - Αξιοθέατα

Το Πεδινό βρίσκεται στα βορειοανατολικά όρια του νομού Καρδίτσας με το νομό Τρικάλων. Το χωριό είναι κτισμένο στον θεσσαλικό κάμπο, νότια του Πηνειού ποταμού, σε απόσταση 17,5 χλμ. ΒΔ. του Παλαμά, 22 χλμ. Β. της Καρδίτσας και 19,5 Α.-ΝΑ. των Τρικάλων. Διοικητικά ανήκει στη δημοτική ενότητα Σελλάνων  (πρώην δήμος) του Δήμου Παλαμά και σύμφωνα με την απογραφή 2011 έχει 696 κατοίκους  ενώ το 2001 είχε 720 . Κυριότερη πηγή εισοδήματος είναι η καλλιέργεια του βαμβακιού. Το χωριό παλιότερα ήταν γνωστό με την ονομασία Εκίμ Βελέσι.
Στο χωριό υπάρχει η εκκλησία του Αγίου Ιωάννου του Θεολόγου δίπλα στην κεντρική πλατεία του χωριού, ενώ έξω από το χωριό υπάρχει ένα μικρό ξωκκλήσι της Αγίας Αναλήψεως μέσα σε ένα μικρό αλσύλιο. Και για τις δύο γιορτές γίνονται διήμερα πανηγύρια στις 8 Μαΐου και στην Εορτή της Αναλήψεως του Κυρίου με ημερομηνία γιορτής +39 ημέρες μετά το Πάσχα αντίστοιχα. Ανήμερα της Αναλήψεως, μετά τη Θεία λειτουργία, την οποία παρακολουθούν εκατοντάδες κάτοικοι του Πεδινού και των γύρω χωριών, προσφέρεται στους συμμετέχοντες πλιγούρι με πρόβειο κρέας, συνοδευόμενο από ποτά και αναψυκτικά. Ο Ιερός Ναός του Αγίου Ιωάννη του Θεολόγου, βρίσκεται στο κέντρο του χωριού. Ο ναός άρχισε να κτίζεται το 1800 και περατώθηκε το 1854. Είναι βασιλικού ρυθμού και διακοσμημένος με πλήθος τοιχογραφιών. Η εκκλησία έχει για το χωριό και ιστορική αξία, αφού εντός της διεξήχθη η Μάχη του Βελεσίου και έχει χαρακτηριστεί "ως μνημείο που χρήζει ειδικής κρατικής προστασίας".
Πρόδρομος Τρικάλων

Ιστορία

Το χωριό δημιουργήθηκε από χτίστες της Ηπείρου, που εγκαταστάθηκαν στη σημερινή θέση του οικισμού κατά τον 16ο αιώνα για να εργαστούν στην ευρύτερη περιοχή. Ένα χιλιόμετρο νοτίως του οικισμού σώζονται τα ερείπια αρχαίου κάστρου. Σώζεται ακόμη το παλιό γυναικείο μοναστήρι του Αγίου Ιωάννη και ο «Τούρνος» (νερόμυλος). Κοντά στο χωριό βρίσκεται ο βιότοπος της Μπαλτίστας, ένα πλατανόδασος που φιλοξενεί πολλά είδη ζώων και πουλιών, μεταξύ των οποίων φασιανούς και πετροπέρδικες. Μέσα στο δάσος υπάρχει η ομώνυμη πηγή. Άλλη πηγή είναι του Μαϊδανού. Το χωριό διατρέχει το ρέμα της Καζανούς.

Εορτές

Την Πρωτομαγιά στη Μεγάλη Βρύση τηρείται το έθιμο του Κλήδονα.
Το διήμερο 28 και 29 Αυγούστου ο Πρόδρομος πανηγυρίζει και προσελκύει πλήθος επισκεπτών από όλα τα Τρίκαλα και τη Θεσσαλία, καθώς στα ριζά του Κόζιακα βρίσκεται το μοναστήρι του Αγίου Ιωάννη του Προδρόμου. Στις 28 του μήνα πραγματοποιείται εσπερινός στον Αϊ Γιάννη στον Πρόδρομο και μετά ακολουθεί το παραδοσιακό πανηγύρι.
Εξολοθρευτής 2: Μέρα Κρίσης

Υπόθεση

Η πλοκή της ταινίας τοποθετείται χρονικά στο 1995, έντεκα χρόνια μετά τα γεγονότα της πρώτης ταινίας. Ο Τζον Κόνορ, σε ηλικία έντεκα ετών, ζει με τους κηδεμόνες του στο Λος Άντζελες. Η μητέρα του, Σάρα Κόνορ (Λίντα Χάμιλτον), προετοίμαζε τον Τζον ώστε να εκπληρώσει το μελλοντικό του καθήκον. Συνελήφθη ωστόσο, μετά από απόπειρά της να βομβαρδίσει ένα εργοστάσιο με υπολογιστές και στη συνέχεια μεταφέρθηκε σε ψυχιατρική κλινική.
Μετά την πρώτη, ανεπιτυχή απόπειρα του υπερυπολογιστή Skynet να εξοντώσει την Σάρα Κόνορ, στέλνει πίσω στο χρόνο έναν νέο, ακόμα πιο εξελιγμένο, σάιμποργκ εξολοθρευτή, τύπου Τ-1000 (Ρόμπερτ Πάτρικ), προκειμένου να εξοντώσει αυτήν τη φορά, τον ίδιο τον Τζον Κόνορ (Έντουαρντ Φερλόνγκ). Παράλληλα, ο μελλοντικός Τζον Κόνορ, στέλνει έναν επαναπρογραμματισμένο εξολοθρευτή τύπου Τ-800 (Άρνολντ Σβαρτσενέγκερ), όμοιο με αυτόν που καταδίωκε την Σάρα Κόνορ στην πρώτη ταινία, αυτήν την φορά για να προστατεύσει τον ίδιο (ακόμη σε νεαρή ηλικία) και την μητέρα του.

Box office

Με προϋπολογισμό 102 εκατομμύρια δολάρια, η ταινία έκανε άνοιγμα τριημέρου στην 1η θέση με 31,7 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 204,8 εκατομμύρια δολάρια και στον υπόλοιπο κόσμο τα 315 εκατομμύρια δολάρια. Παγκοσμίως απέφερε 519,8 εκατομμύρια δολάρια.
Ήταν η μεγαλύτερη εισπρακτική επιτυχία τόσο στην Αμερική όσο και παγκοσμίως για το 1991.

Συνέχειες

Την ταινία ακολούθησαν άλλες δύο συνέχειες. Το 2003 κυκλοφόρησε το Εξολοθρευτής 3: Η Εξέγερση των Μηχανών (Terminator 3: Rise of the Machines) με τον Σβαρτζενέγκερ να επαναλαμβάνει το ρόλο του και το 2009 κυκλοφόρησε το Εξολοθρευτής: Η Σωτηρία (Terminator Salvation), ενώ το 2015 αναμένεται να κυκλοφορήσει η 5η συνέχεια της σειράς ταινιών Εξολοθρευτής: Η Γένεση, με την επιστροφή του Άρνολντ Σβαρτσενέγκερ στο ρόλο του εξολοθρευτή.
Γλυκά Νερά Κωνσταντινούπολης

Τα Γλυκά Νερά (τουρκικά: Καγιτχανέ) είναι βόρειος-βορειοδυτικός εξοχικός συνοικισμός στη Κωνσταντινούπολη στο μυχό του Κεράτιου Κόλπου, στο σημείο εκβολής των μικρών ποταμών Βορβύσου (Κεατχανέ σουγιού) και Κύδαρη (Αλή Μπεήκιοϊ σουγιού).
Ο Σουλτάνος Μαχμούτ Β' είχε κτίσει εκεί το 1814 μικρό περίπτερο (κιόσκ) αραβικού ρυθμού στο οποίο μετέβαιναν εκεί κάθε χρόνο τις πρώτες μέρες της άνοιξης οι Σουλτάνοι με τις ακολουθίες τους. Σήμερα το μικρό εκείνο ανάκτορο έχει καταστραφεί, ο δε εξοχικός χαρακτήρας της περιοχής έχει χαθεί, οι δε κάτοικοι της Κωνσταντινούπολης έπαυσαν να συχνάζουν όπως άλλοτε εκεί. Πλην όμως υφίσταται σήμερα λόγω της ανάπτυξης της πόλης τουριστικό περίπτερο το "Καφέ Πιέρ Λοτί απ΄ όπου δίνεται θέα από το Βορρά στην Κωνσταντινούπολη.
Μπροστά από το σημείο αυτό διέρχεται σήμερα μεγάλος περιφερειακός αυτοκινητόδρομος όπου δια της 3ης γέφυρας του Κεράτιου Κ. (μετά τις γέφυρες Γαλατά και Ατατί(ου)ρκ) οδηγεί περιφερειακά στη σύγχρονη πρώτη μεγάλη γέφυρα του Βοσπόρου, προς την ασιατική ακτή.
Οικογένεια Τζαβέλλα (Σούλι)

Οι Τζαβελάτες ή Τζαβελαίοι ήταν παλιά και μεγάλη ελληνική οικογένεια αγωνιστών από το Σούλι. Σύμφωνα με μία παράδοση της Ηλείας κατάγονταν από την Οικογένεια Τζαβέλλα της Ηλείας, στην πραγματικότητα η οικογένεια κατάγεται από την Δραγάνη της Παραμυθιάς με γενάρχη τον Παπα Ζάχο.

Γνωστά μέλη

Τα πιο ονομαστά μέλη της ήταν ο Λάμπρος Τζαβέλας, ο Φώτος Τζαβέλας και ο Κίτσος Τζαβέλας.

Ζυγούρας Τζαβέλας

Ο Ζυγούρας Τζαβέλας ήταν αδελφός του Φώτου Τζαβέλα. Όταν γύρισε από την Κέρκυρα το 1820, πολέμησε μαζί με τον Αλή Πασά κατά των στρατευμάτων του Χουρσίτ Πασά. Ύστερα από τη συντριβή του Αλή και τη νέα πτώση του Σουλίου, κατέβηκε στη Στερεά Ελλάδα και πήρε μέρος στην Επανάσταση επικεφαλής των Σουλιωτών. Σκοτώθηκε στη μάχη της Καλιακούδας στην Ευρυτανία το 1823, πολεμώντας τους Τούρκους.
Μετά τον θάνατο του η φάρα του κατέφυγε στα βουνά της Μακεδονίας.Απόγονοι του Ζυγούρα Τζαβέλα βρίσκονται στο χωρίο Γέρμας Καστοριάς, έχοντας διατηρήσει το επωνυμο Ζυγούρας.

Γιώργος Τζαβέλας

Ο Γιώργος Τζαβέλας ήταν αδελφός του Κίτσου Τζαβέλα. Πήρε μέρος σε πάρα πολλές μάχες και τραυματίστηκε στη δεύτερη πολιορκία του Μεσολογγίου. Στην έξοδο των Μεσολογγιτών σώθηκε μαζί με τον αδελφό του Κίτσο. Σκοτώθηκε όμως στις πολεμικές επιχειρήσεις στην Ακρόπολη, το 1827.

Νικόλαος Τζαβέλας

Ο Νικόλαος Τζαβέλας (1881-1921) πήρε μέρος στον πόλεμο του 1897 ως αξιωματικός, επίσης στο Μακεδονικό Αγώνα, στους βαλκανικούς πολέμους και στη Μ. Ασία, όπου και σκοτώθηκε με το βαθμό του ταγματάρχη στη μάχη του Καλέ-Γκρότο το 1921.

Κώστας Τζαβέλας

Ο Κώστας Τζαβέλας ήταν ίλαρχος κατά τον ελληνοϊταλικό πόλεμο του 1940. Διακρίθηκε σε 11 νικηφόρες μάχες και έπεσε στις 2 Δεκέμβρη 1940, στη μάχη της Πρεμετής.
Βασίλης Διαμαντόπουλος

Βιογραφία

Σπούδασε στη Νομική Σχολή Αθηνών και στις Δραματικές Σχολές του Εθνικού Θεάτρου και του Θεάτρου Τέχνης του Κουν. Το 1956 ίδρυσε μαζί με τη Μαρία Αλκαίου το Νέο Θέατρο και το 1993 το Σύγχρονο Θέατρο. Το 1970 επέστρεψε στην Ελλάδα από το Παρίσι και συνεργάστηκε με διάφορους ιδιωτικούς θιάσους, καθώς επίσης και με το Κρατικό Θέατρο Βορείου Ελλάδος. Συμμετείχε σε πολλές κινηματογραφικές και τηλεοπτικές παραγωγές, ενώ παράλληλα δίδαξε στις Δραματικές Σχολές του Εθνικού Θεάτρου και του Θεάτρου Τέχνης. Τα τελευταία χρόνια ήταν διευθυντής εργαστηρίου υποκριτικής τέχνης για νέους ηθοποιούς. Απεβίωσε στην Αθήνα το 1999 από καρδιοαναπνευστική ανακοπή στη Γενική Κλινική Αθηνών, λόγω υποκεφαλικού κατάγματος του αριστερού μηριαίου που υπέστη από πτώση. Η κηδεία του έγινε στο Α΄ Νεκροταφείο Αθηνών.

Προσωπική ζωή

Παντρεύτηκε δύο φορές, πρώτα με την ηθοποιό Μαρία Αλκαίου, με την οποία απέκτησε μία κόρη, και εν συνεχεία με την ηθοποιό Μαρίνα Γεωργίου, με την οποία απέκτησε ένα γιο.

Πολιτικές πεποιθήσεις

Υπήρξε κομμουνιστής σε όλη τη διάρκεια της ζωής του και στρατευμένος αγωνιστής με το Κομμουνιστικό Κόμμα Ελλάδας.
Βουλευτικές εκλογές του Ελ Σαλβαδόρ (2018)

Νομοθετικές εκλογές διεξήχθησαν στο  Ελ Σαλβαδόρ στις 4 Μαρτίου 2018 για την επιλογή 84 μελών της Νομοθετικής Συνέλευσης και 262 δημάρχων. Οι εκλογές πραγματοποιήθηκαν από το Ανώτατο Ομοσπονδιακό Δικαστήριο.

Εκλογικό σύστημα

Τα 84 μέλη της  Νομοθετικής Συνέλευσης εκλέγονται με ανοικτή λίστα με αναλογική σε 14 πολυεδρικές εκλογικές περιφέρειες, με βάση τα διαμερίσματα, με την κατανομή των εδρών να γίνεται με τη χρήση της μεθόδου του μεγαλύτερου υπολοίπου.
Πρωκτολειχία

Πρωκτολειχία ονομάζεται η στοματική και πρωκτική σεξουαλική πράξη κατά την οποία ένα άτομο ερεθίζει τον πρωκτό του άλλου, χρησιμοποιώντας το στόμα του, συμπεριλαμβανομένου των χειλιών, της γλώσσας ή των δοντιών. Λέγεται και πρωκτο-στοματική ή στοματικο-πρωκτική επαφή. Στην αργκό χρησιμοποιείται η λέξη γλειφοκώλι. Μπορεί να πραγματοποιηθεί από άτομα κάθε σεξουαλικού προσανατολισμού είτε για σεξουαλική απόλαυση είτε σαν μορφή ερωτικού εξευτελισμού.

Πρακτική

Η απόλαυση για το πρόσωπο που πραγματοποιεί την πράξη βασίζεται στην πράξη αυτή καθαυτή. Ο πρωκτός εχει σχετικά ψηλή συγκέντρωση νευρικών απολήξεων και μπορεί να είναι ερωτογόνος ζώνη, έτσι ο δέκτης μπορεί να ερεθίζεται ερωτικά από την πράξη. Ο δέκτης θεωρείται ο παθητικός σύντροφος, ενώ ο δότης είναι ο ενεργητικός. Η πρωκτολειχία μπορεί να πραγματοποιείται σαν προκαταρτικό, να προηγείται του "δακτύλου" ή του πρωκτικού σεξ ή να πραγματοποιείται από μόνη της. Έρευνες έχουν δείξει πως η πρωκτολειχία είναι σπάνια σε σεξουαλικές πράξεις ανάμεσα σε γυναίκες μόνο.

Τεχνική

Η πρωκτολειχία μπορεί πραγματοποιηθεί με διάφορες τεχνικές που συμπεριλαμβάνουν το φιλή ή το γλείψιμο. Επίσης μπορεί να συμπεριλαμβάνει τη γλώσσα να μετακινείται γύρω από την άκρη του πρωκτού ή εντός αυτού. Η πρωκτολειχία μπορεί να πραγματοποιηθεί με διάφορες σεξουαλικές στάσεις, όπως με τον παθητικό σύντροφο σε "doggy position", σε ιεραποστολική στάση ή σε στάση 69.

Προβλήματα υγείας

Η πρωκτολειχία έχει πιθανούς σεξουαλικούς κινδύνους που προκύπτουν από την στοματική επαφή με ανθρώπινα κόπρανα. Ασθένειες που μπορούν να μεταδοθούν με αυτή την οδό αποτελούν η Σιγκέλωση (βακτηριακή λοίμωξη), ιογενείς λοιμώξεις όπως ηπατίτιδα Α, ηπατίτιδα Β, ηπατίτιδα C, πολιομυελίτιδα, εκδηλώσεις του ιού HPV και του ιού του έρπητα, παρασιτικές λοιμώξεις, όπως και λοιμώξεις από χλαμύδια, γαστρεντερίτιδα, γονόρροια και άλλα σεξουαλικά μεταδιδόμενα νοσήματα 
Η επαφή του στόματος με τα γεννητικά όργανα, μετά την πρωκτολειχία, μπορεί να μεταφέρει το βακτηριο  Escherichia coli ("E. coli") στην ουρήθρα, προκαλώντας ουρολοίμωξη.
Το HIV/AIDS δεν πιστεύεται οτι μεταδίδεται εύκολα με αυτό τον τρόπο.
Η πρωκτολειχία με πολλούς ερωτικούς συντρόφους αυξάνει το ρίσκο που συνδέεται με την συγκεκριμένη πράξη

Προφυλαξη.

Οι κανόνες ασφαλούς σεξ συμπεριλαμβάνουν τον καλό καθαρισμό της πρωκτικής περιοχής πριν την έναρξη της πρωκτολειχίας, ώστε να μειώσει το ρίσκο μετάδοσης παθογόνων οργανισμών από τα κόπρανα. Ένα κλύσμα μπορεί να μειώσει περισσότερο το ρίσκο μετάδοσης. Το οδοντικό προφυλακτικό μπορεί να χρησιμοποιηθεί για να μειωθεί περισσότερο τον κίνδυνο μετάδοσης και, επίσης η αποφυγή στοματικού έρωτα (στοματικο-γεννητικών οργάνων) μετά την πρωκτολειχία.
Η ύπαρξη πληγών στο στόμα, στα γεννητικά όργανα, στα ούλα, αυξάνουν την πιθανότητα μετάδοσης σεξουαλικού νοσήματος. Το καθάρισμα των δοντιών και  η βρώση τσιπς (πατατάκια) προκαλούν μικροτραυματισμούς στο στόμα, και αυξάνουν τον κίνδυνο μετάδοσης.

Η πρωκτολειχία ως τιμωρία

Η βίαια και εξαναγκασμένη πρωκτολειχία έχει υπάρξει σαν τρόπος εξευτελισμού και τιμωρίας, συνήθως ανάμεσα σε φυλακισμένους. Η συγκεκριμένη πρακτική περιγράφεται στο βιβλίο "30 χρόνια πόλεμος" απο τον  Grimmelshausen
Γιάννης Φύριος

Βιογραφικό

Γεννήθηκε στην Άνδρο. Σπούδασε στη Δραματική Σχολή του Διονύση Δεβάρη, παλιού ηθοποιού του διάσημου σκηνοθέτη Κωνσταντίνου Χριστομάνου. Πρωτοεμφανίστηκε στο θέατρο το 1937 με το θίασο της Ηώς Παλαιολόγου και του Σπ. Πατρίκιου και στον κινηματογράφο το 1952 με την ταινία του Στέλιου Τατασόπουλου "Μαύρη γη", μαζί με τους Γιώργο Φούντα, Φρόσω Κοκκόλα κ.ά. 
Συμμετείχε και σε τηλεοπτικές σειρές, όπως στο Γιάννης και Μαρία το 1982, στο Ρετιρέ του Γιάννη Δαλιανίδη, στη σειρά Παππούδες εν δράσει (2000), στη σειρά Κωνσταντίνου και Ελένης (επεισόδιο ΕΣΥ ΕΙΣΑΙ Η ΑΙΤΙΑ ΠΟΥ ΥΠΟΦΕΡΩ (Β κυκλος) καθώς και στο στο ρόλο του παππού του Σταύρακα στην σειρα ''Το Καφε της Χαρας'' αλλά και στην σειρα ''50-50'' στο ρόλο του κυρ παναγιώτη. 
Τα τελευταία χρόνια έμενε στους Αμπελοκήπους μαζί με τη σύζυγό του, την επίσης ηθοποιό Πόλα Κοντολέοντος (πιο γνωστή ως Πόλα Φυρίου) η οποία απεβίωσε στις 13-12-2013. Είχε ένα γιο που τον λένε Ντίνο. 
Ο Γιάννης Φύριος πέθανε στην Αθήνα στις 16 Απριλίου του 2007 και ετάφη στο Νεκροταφείο του Ζωγράφου.
Μαρίνο Γκριμάνι (δόγης)

Δόγης της Βενετίας

Μετά τον θάνατο του προκατόχου του Πασκουάλε Τσικόνια ο Γκριμάνι ήταν ένας από τους υποψηφίους για την θέση του δόγη, μετά από 70 άκαρπες ψηφοφορίες που κανένας δεν μπορούσε νε εκλεγεί ο Μαρίνο Γκριμάνι με πλούσια δώρα έπεισε τους εκλέκτορες και έγινε ο νέος Δόγης της Βενετίας (25 Δεκεμβρίου 1595). Την στέψη του ακολούθησαν λαμπροί εορτασμοί και τελετές που ξεπέρασαν όλους τους δόγηδες, όταν ολοκληρώθηκαν οι δικοί του ακολούθησαν νέοι λαμπροί εορτασμοί και τελετές με την στέψη της συζύγου του Μοροζίνας Μοροζίνι.
Την περίοδο 1601 - 1605 ο Γκριμάνι πέρασε μια σειρά από νόμους που περιόριζαν τις εξουσίες του παπισμού στην Βενετία και τα προνόμια των ιερέων με αποτέλεσμα την δυσαρέσκεια του πάπα. Η κρίση έφτασε στο αποκορύφωμα όταν κατηγόρησε δυο ιερείς σαν κοινούς εγκληματίες και αρνήθηκε τις απαλλαγές που έπρεπε να έχουν σαν κληρικοί στα κοσμικά δικαστήρια, ο πάπας του έστειλε επιστολή διαμαρτυρίας.
Ο Μαρίνο Γκριμάνι με τον θάνατο του (25 Δεκεμβρίου 1605) άφησε την διαφωνία με τον πάπα σε εκκρεμότητα κάτι που θα στοιχίσει σκληρά στον κληρονόμο του.
Σάο Τομέ (πόλη)

Ιστορία

Η χρονολογία ίδρυσης της πόλης από την αποικιoκρατική δύναμη Πορτογαλία ήταν το  1485. Οι Πορτογάλοι πήγαν στο Σάο Τομέ προς αναζήτηση γης και με σκοπό να καλλιεργήσουν ζαχαροκάλαμο. Το υγρό κλίμα και το γεγονός ότι η πόλη βρίσκεται στον Ισημερινό συνετέλεσε στο να καλλιεργηθεί ζαχαροκάλαμο μαζικά. Επίσης, η γειτνίασή του με το Κονγκό επέφερε πολλούς δούλους , οι οποίοι εργάστηκαν σε φυτείες. Στο κέντρο της πόλης βρίσκεται καθεδρικός ναός του 16ου αιώνα. Το  1575 οικοδομήθηκε και το Φρούριο του Αγίου Σεβαστιανού, το οποίο σήμερα στεγάζει το Εθνικό Μουσείο του Σάο Τομέ. Το 1599 η πόλη όπως και τα νησιά κατελήφθησαν από τους Ολλανδούς για δύο ημέρες και ξανά το 1641 για έναν χρόνο. Έκτοτε και μέχρι το 1753 υπήρξε πρωτεύουσα της αποικίας και συνέχισε να είναι από το 1852 και μετά. Μεταξύ 1753 και 1852 πρωτεύουσα της αποικίας ήταν το Σάντο Αντόντιο στο Πρίνσιπε. Το 1975, μετά την πτώση του Μαρσέλο Καετάνο στην Πορτογαλία το 1974, το Σάο Τομέ έγινε η πρωτεύουσα του νέου κράτους, Άγιου Θωμά και Πρίγκηπα.

Γεωγραφία

Η πόλη αποτελεί σημαντικό λιμάνι και βρίσκεται στα νοτιοανατολικά της νήσου Σάο Τομέ, στον  Όρμο Άνα Τσάβες. Το Ιλιέου ντας Κάμπρας, (Ilhéu das Cabras)   βρίσκεται επίσης κοντά. Συνδέεται οδικώς με τις πόλεις Τριντάντε , Γκουανταλούπε και Σαντάνα.
Αξιοθέατα στην πρωτεύουσα του Σάο Τομέ και Πρίνσιπε αποτελούν το Προεδρικό Μέγαρο, ο Ναός του Ψαρά και ένας κινηματογράφος. Η πόλη επίσης στεγάζει σχολεία στοιχειώδους και μέσης εκπαίδευσης, δύο αγορές, έναν ραδιοφωνικό σταθμό, έναν τηλεοπτικό σταθμό (RFI), νοσοκομείο και πολλά άλλα κτήρια. Επίσης, στην πόλη βρίσκεται διεθνές αεροδρόμιο. Το συγκοινωνιακό δίκτυο περιλαμβάνει λεωφορεία.

Οικονομία

Στην πόλη δεν υφίσταται νομοθεσία αναφορικά με τα διπλώματα ευρεσιτεχνίας.